Theodor Herzl na balkóne v Bazileji, kde práve prebieha ním zvolaný prvý svetový sionistický kongres v roku 1897
**Svetová sionistická organizácia** (hebr. : ההסתדרות הציונית העולמית) bola založená ako **Sionistická organizácia** (hebr. : ההסתדרות הציונית) v roku 1897 na Prvom sionistickom kongrese, ktorý sa konal 29. – 31. augusta v Bazileji, vo Švajčiarsku. Sionistická organizácia slúžila ako zastrešujúca organizácia pre sionistické hnutia, ktoré mali za cieľ vytvoriť židovský štát v oblastiach známych ako Palestína. Theodor Herzl, ktorý s Maxom Nordanuom zorganizoval prvý kongres, neskôr poznamenal do svojho denníka: 

|  |  |  |
| --- | --- | --- |
| „ | Keby som mal zhrnúť Bazilejský kongres do jedinej vety – budem dávať pozor, aby som ju nevyslovil verejne –, znela by: V Bazileji som založil Židovský štát. Keby som to povedal dnes nahlas, odpovedal by mi všeobecný smiech. Možno o päť rokov, ale určite o päťdesiat to bude vedieť každý. | "|
| – Theodor Herzl, 3. september 1897 |

Keď bola o 51 rokov neskôr, 14. mája 1948 vyhlásená nezávislosť Izraelského štátu, veľa z jeho nových administratívnych inštitúcií už existovalo, keďže vznikli počas pravidelných sionistických kongresov v uplynulých dekádach. Niektoré z týchto inštitúcií pretrvali dodnes.

V januári 1960 sa názov organizácie zmenil na Svetovú sionistickú organizáciu. Sídlo má v Jeruzaleme.

Členstvo a delegácie
--------------------

Členstvo v Svetovej sionistickej organizácii bolo otvorené pre všetkých Židov a právo hlasovať pre delegátov na kongrese bolo zabezpečené nákupom šekelu. Jednotlivé delegácie z celého sveta a s rôznou politickou príslušnosťou a náboženskými tradíciami sa na kongrese zoskupovali skôr podľa ideológie než podľa krajiny pôvodu.

Prezidenti
----------

* Theodor Herzl (1897 – 1904)
* David Wolfsohn (1905 – 1911)
* Otto Warburg (1911 – 1921)
* Chajim Weizmann (prvý raz) (1921 – 1931)
* Nachum Sokolov (1931 – 1935)
* Chajim Weizmann (druhý raz) (1935 – 1946)
* David Ben Gurion (zastupujúci) (1946 – 1956)
* Nachum Goldmann (1956 – 1968)

Predsedovia
-----------

* Ehud Avriel (1968 – 1972)
* Louis Arie Pincus (1968 – október 1973)
* Arie Leon Dulzin (prvý raz) (zastupujúci) (október 1973 – 1975)
* Pinchas Sapir (1975 – august 1975)
* Arie Leon Dulzin (druhý raz) (zastupujúci) (august 1975 – január 1976)
* Josef Almogi (január 1976 – 1978)
* Arie Leon Dulzin (tretí raz) (1978 – december 1987)
* Simcha Dinic (december 1987 – február 1994)
* Jechiel Leket (zastupujúci) (február 1994 – február 1995)
* Avraham Burg (február 1995 – február 1999)
* Sallaj Meridor (február 1999 – 2005)
* Zeev Bielski (2005 – 2009)

Sesterské organizácie
---------------------

Financie Svetovej sionistickej organizácie spravovala Židovská koloniálna banka (*Jewish Colonial Trust*), ktorá bola založená v Bazileji roku 1899 so sídlom v Londýne. Nákup pozemkov zaisťoval Židovský národný fond, založený roku 1901. Keren ha-jesod („Zakladací fond"), založený roku 1920 v Londýne bola nadácia, ktorá slúžila pred založením Izraelu, na podporu aktivít sionistov a jišuvu, prostredníctvom spoločností ako boli *Palestine Electric Company*, *Palestine Potash Company* a Anglo-palestínska banka.

Svetový sionistický kongres
---------------------------

Svetový sionistický kongres (hebr. : הקונגרס הציוני העולמי), známy aj ako „Parlament židovského ľudu" je najvýznamnejšie demokratické zhromaždenie Židov na svete. Volí svojich zástupcov a rozhoduje o plánoch Svetovej sionistickej organizácie a Židovskej agentúry. Každý Žid, ktorý má viac ako osemnásť rokov a je členom sionistickej asociácie má právo hlasovať.

Od roku 1897 do roku 1901 sa konal sionistický kongres každoročne. V rokoch 1903-1913 a 1921-1939 každý druhý rok a od roku 1946 sa kongres konal každé dva roky v rôznych európskych mestách. Cieľom delegátov bolo vybudovať infraštruktúru pre židovstvo (jišuv) v Palestíne. Od druhej svetovej vojny, po založení Izraela sa kongresy konajú každých štyri alebo päť rokov v Jeruzaleme. V súčasnosti je najväčšou frakciou na kongrese koalícia zložená z Kadimy, Strany práce-Merec, Merkaz (reprezentuje konzervatívny judaizmus) a ARZA (reprezentuje reformný judaizmus).

Referencie
----------

1. ↑  GILBERT, Martin. *Izrael: Dějiny*. Praha : BB Art, 2002. ISBN 80-7257-740-9. S. 32. (po česky)
2. ↑   *Keren Hajesod* [online]. Holocaust.cz, [cit. 2013-02-11]. Dostupné online. Archivované 2009-02-15 z originálu.

Pozri aj
--------

* Sionizmus
* Theodor Herzl

Externé odkazy
--------------

* Židovská agentúra pre Izrael (po anglicky) (po španielsky) (po francúzsky) (po hebrejsky) (po rusky)
* Jewish Virtual Library - Svetová sionistická organizácia (po anglicky)
* Kneset - Svetová sionistická organizácia (po hebrejsky)

Zdroj
-----

* *Tento článok je čiastočný alebo úplný preklad článku Světová sionistická organizace na českej Wikipédii.*